Item 47

Το Item 47 (ελεύθερη μετάφραση: Αντικείμενο 47) είναι αμερικανική ταινία μικρού μήκους παραγωγής 2012, η οποία κυκλοφόρησε απευθείας σε βίντεο και επικεντρώνεται στον οργανισμό Α.Σ.Π.Ι.Δ.Α. των Marvel Comics. Η παραγωγή έγινε από τα Marvel Studios και η διανομή από την Walt Disney Studios Home Entertainment στη home media κυκλοφορία της ταινίας Οι Εκδικητές (2012). Αποτελεί spin-off των Εκδικητών και μέρος του κινηματογραφικού σύμπαντος της Marvel, με τα γεγονότα της να διαδραματίζονται μετά τη μάχη στη Νέα Υόρκη. Είναι η τρίτη ταινία στη σειρά ταινιών μικρού μήκους της Marvel (Marvel's One-Shots). Τη σκηνοθεσία έκανε ο Λούις Ντ'Εσπόζιτο, ενώ το σενάριο έγραψε ο Έρικ Πίρσον. Στο Item 47 πρωταγωνιστούν οι Λίζι Κάπλαν, Τζέσι Μπράντφορντ, Μαξιμιλιάνο Χερνάντεζ και Τίτους Γουέλιβερ, με τον Χερνάντεζ να επαναλαμβάνει τον ρόλο του ως Τζάσπερ Σίτγουελ από τη σειρά ταινιών μεγάλου μήκους. Στην ταινία, δύο πολίτες βρίσκουν ένα όπλο των Τσιτάουρι και το χρησιμοποιούν στη διάπραξη εγκλημάτων.

Η ταινία μικρού μήκους βοήθησε το ABC στο να παραγγείλει μια spin-off τηλεοπτική σειρά, το Agents of S.H.I.E.L.D., η οποία ξεκίνησε να προβάλλεται τον Σεπτέμβριο του 2012.

Πλοκή
Ο Μπένι και η Κλερ, ένα κακότυχο ζευγάρι, βρίσκει ένα όπλο τον Τσιτάουρι («Item 47»), το οποίο δεν συνέλεξε η Α.Σ.Π.Ι.Δ.Α. και ξέμεινε από την επίθεση στη Νέα Υόρκη (ταινία Οι Εκδικητές). Το ζευγάρι το χρησιμοποιεί για να ληστέψει μερικές τράπεζες, τραβώντας όμως την προσοχή της Α.Σ.Π.Ι.Δ.Α., η οποία αναθέτει στους Πράκτορες Σίτγουελ και Μπλέικ να βρουν το όπλο, να το πάρουν και να «εξουδετερώσουν» το ζευγάρι. Ο Πράκτορας Σίτγουελ εντοπίζει το ζευγάρι σε ένα δωμάτιο ξενοδοχείου, το οποίο καταστρέφεται ολοσχερώς κατά τη διάρκεια της αναμέτρησης, όπως και τα κλεμμένα χρήματα. Αντί να σκοτώσει το ζευγάρι, ο Σίτγουελ τους προσκαλεί να γίνουν μέλη της Α.Σ.Π.Ι.Δ.Α., με τον Μπένι να τοποθετείται στο τμήμα R&D για να αντιστρέφει τον μηχανισμό της τεχνολογίας των Τσιτάουρι και την Κλερ να γίνεται η προσωπική βοηθός του Μπλέικ.

Ηθοποιοί

Λίζι Κάπλαν ως Κλερ Γουάιζ
Τζέσι Μπράντφορντ ως Μπένι Πόλακ
Μαξιμιλιάνο Χερνάντεζ ως Τζάσπερ Σίτγουελ
Τίτους Γουέλιβερ ως Μπλέικ

Παραγωγή
Το Item 47 σκηνοθετήθηκε από τον Αντιπρόεδρο των Marvel Studios, Λούις Ντ'Εσπόζιτο, και γράφτηκε από τον Έρικ Πίρσον, ενώ τη μουσική συνέθεσε ο Κρίστοφερ Λένερτζ. Η ταινία, η οποία γυρίστηκε σε τέσσερις μέρες, έχει διάρκεια 12 λεπτά, μεγαλύτερη από τις προηγούμενες ταινίες μικρού μήκους, οι οποίες δεν ήταν μεγαλύτερες από 4 λεπτά. Ο Πίρσον και ο Ντ'Εσπόζιτο είχαν την ιδέα για την ταινία όταν παρακολούθησαν τους Εκδικητές και σκέφτηκαν: «Η Νέα Υόρκη είναι ένα χάος. Πρέπει να υπάρχουν όπλα παντού».

Κυκλοφορία
Το Item 47 συμπεριλήφθηκε στο Blu-ray των Εκδικητών, το οποίο κυκλοφόρησε στις 25 Σεπτεμβρίου 2012. Συμπεριλήφθηκε επίσης στον μπόνους δίσκο του πακέτου συλλογής 13 δίσκων με τίτλο «Κινηματογραφικό Σύμπαν της Marvel: Συλλογή δεύτερης φάσης», το οποίο περιελάμβανε και τις έξι ταινίες της δεύτερης φάσης, καθώς και τις άλλες ταινίες μικρού μήκους. Η συλλογή περιέχει ηχητικό σχολιασμό από τους Ντ'Εσπόζιτο, Χερνάντεζ, Γουέλιβερ και Μπράντφορντ, και κυκλοφόρησε στις 8 Δεκεμβρίου 2015.

Υποδοχή
Ο Αντρέ Ντελαμόρτε από την ιστοσελίδα Collider απεκάλεσε το Item 47 «ανόητο». Ο Γουίλιαμ Μπιμπιάνι από την ιστοσελίδα CraveOnline είπε: «Η ταινία μικρού μήκους είναι σε μεγάλο βαθμό μια επιτυχία. Οι Χερνάντεζ, Μπράντφορντ και Κάπλαν είναι όλοι σε εξαιρετική φόρμα, ενώ ο Γουέλιβερ μοιάζει επιφορτωμένος με αμήχανες ατάκες, ειδικά σε ό,τι αφορά τον Πράκτορα Κόλσον, την οποία δεν πουλάει». Ο Σπένσερ Τέρι από το Superhero Hype! είπε: «[Το Item 47] είναι εύκολα το καλύτερο που έχουν κάνει και πιστεύω πως αυτό μπορεί να αποδοθεί στη διάρκειά του, καθώς είναι τρεις φορές μεγαλύτερο από τις άλλες ταινίες μικρού μήκους του MCU. Με περισσότερο χρόνο στη διάθεσή της, η ταινία δεν χρειάζεται να βιάζεται για να δείξει όσα θέλει σε πολύ λίγο χρόνο. Έτσι, παίρνουμε μια καθαρή εικόνα και κατανοούμε την οπτική γωνία των γεγονότων τόσο από τη μεριά της Α.Σ.Π.Ι.Δ.Α., όσο και από τη μεριά των ληστών».

Τηλεοπτική σειρά

Ο γενικός διευθυντής της Disney, Μπομπ Άιγκερ, έδωσε το πράσινο φως για μια τηλεοπτική σειρά βασισμένη στην Α.Σ.Π.Ι.Δ.Α. για το ABC όταν παρακολούθησε το Item 47. Η σειρά Agents of S.H.I.E.L.D. έγινε επίσημα δεκτή στον Μάιο του 2013. Ο Γουέλιβερ, ο οποίος έκανε την πρώτη του εμφάνιση στην ταινία Item 47, επαναλαμβάνει τον ρόλο του στη σειρά ως guest.

Παραπομπές

Εξωτερικοί σύνδεσμοι

Αμερικανικές ταινίες
Αγγλόφωνες ταινίες
Ταινίες του 2012
Κινηματογραφικό Σύμπαν της Marvel (ταινίες)
Αμερικανικές ταινίες μικρού μήκους